Foto: Hina

ODGOVARAJUĆI na optužbe ministra zdravstva Milana Kujundžića, smijenjeni ravnatelj KB-a Dubrava Toni Kolak izjavio je kako je ugovor koji je sklopio s ESCO tvrtkom o uštedi vode pravno "čist kao suza", a bolnici omogućava mjesečnu uštedu za vodu u iznosu od 500.000 kuna.



>> Ravnatelj bolnice žali se Plenkoviću: "Nisam htio u Kujundžićevu stranku, želi me smijeniti"



>> Ravnatelj bolnice teško optužio ministra: Kujundžić je lažni branitelj i dezerter



>> Kujundžić o Kolaku: "Lažno se prikazuje najboljim ravnateljem"



"Troškovi vode u KB-u Dubrava mjesečno iznose oko milijun kuna pa tako svaki mjesec zbog vode izgubimo jedan medicinski uređaj. Bolnica u taj posao ne ulaže nikakva financijska sredstva, a ponuditelj se obvezao da će račun za vodu smanjiti za najmanje 50 posto", rekao je Kolak na konferenciji za novinare u bolnici u Dubravi, na koju mu je potporu došao dati dio zaposlenika, braniteljske udruge i predstavnici Hrvatske liječničke komore.







Plenković sugerirao da se slučaj riješi dogovorom



Kolak kaže da je i premijer Andrej Plenković na brifingu u Vladi rekao kako je ugovor koristan te sugerirao da se cijeli slučaj riješi dogovorom. Međutim, nakon toga je uslijedila njegova smjena. Tvrdi da je smijenjen na neregularan način, jer o sjednici Upravnog vijeća nisu bili obaviješteni svi članovi, a jedna od točaka dnevnog reda bila je anonimna dojava o cijelom slučaju.



Također kaže da je kao ravnatelj bio prisiljen sklopiti ugovor na temelju natječaja koji je raspisala jedna od prethodnih Uprava bolnice, zbog sudskog spora koji je vođen oko tog slučaja.



Po riječima pomoćnika ravnatelja za pravne poslove Ante Jukića, Komisija za kontrolu postupaka javne nabave uvažila je žalbu tvrtke koja se žalila na poništenje natječaja, do čega je došlo ubrzo nakon njegova zaključivanja 2014. godine, pa je poništila odluku o ukidanju natječaja. Stoga je jedina zakonska mogućnost bila zaključivanje ugovora, kako se bolnica ne bi izložila opasnosti od plaćanja odštete.



Kujundžić mora nestati iz hrvatske politike



Jukić tvrdi da postupak nije trebao biti proveden kroz javnu nabavu, budući da u ESCO model nisu uključena sredstva bolnice i proračunska sredstva države. Sav financijski rizik je na ponuditelju koji ulaže novac i jamči da će, ako ne ostvari uštede, bolnici nadoknaditi razliku koja joj pripada.



"Ni jedan zakon nije prekršen pa je stoga Upravno vijeće pogriješilo kad je donijelo odluku o razrješenju ravnatelja. Za kontrolu postupka u ESCO modelu nadležno je jedino i isključivo Ministarstvo zaštite okoliša i energetike, a ne Ministarstvo zdravstva koje je sebi uzelo za pravo da kontrolira te postupke, iako na to po zakonu nema pravo", rekao je Jukić.



Kolak se osvrnuo i na ministrove tvrdnje da je KB Dubrava najlošije poslovala u usporedbi sa svim drugim kliničkim ustanovama te je također istaknuo da je lani smanjio gubitke za 30 milijuna kuna, pri čemu je napravljeno 31.550 postupaka više nego godinu prije te je zaposleno 100 novih ljudi.



Lažni branitelj i dezerter



Ponovio je ranije optužbe da je Kujundžić lažni branitelj i dezerter, a za Kujundžićevu najavu tužbe za klevetu rekao je da će "ministar trebati puno odvjetnika kako bi dokazao da su to klevete". Poručio je da "takav čovjek mora nestati ne samo iz HDZ-a, već i iz hrvatske politike".



"Ja se tužbe ne bojim, ja se borim protiv ološa u HDZ-u, želim da se ološ iz HDZ-a očisti. Želim da netko ne vara premijera kao što ga vara Kujundžić jer premijer je mislio riješiti stvar na miran način, dogovorom. On ga je prevario i naredio moju smjenu", kazao je Kolak.



"On napada hrvatsko zdravstvo, on se ne bavi hrvatskim zdravstvom. Nema ni jedne ideje kako i što napraviti... Bavi se smjenama upravnih vijeća. Po cijeloj Hrvatskoj je smijenio HDZ-ovce i postavio ljude iz Hrvatske zore", ustvrdio je Kolak.



Dodao je da su problemi u zdravstvu golemi jer je sustav 7 milijardi u minusu, dok ministar istodobno tvrdi kako zdravstvo dobro funkcionira.